钦定古今图书集成/方舆汇编/职方典/第1225卷 > 《云母泉诗序》李华
## 钦定古今图书集成/方舆汇编/职方典/第1225卷 > 《云母泉诗序》李华

“洞庭湖西元石山，俗谓之墨山。山南有佛寺，寺倚松
岭，松岭下有云母泉，泉出石，引流分渠，周遍庭宇，发
源如乳潼，末泒如淳浆，烹茶折蒸，灌园漱齿，皆用之。
大浸不盈，大旱不耗。自墨山西北至石门，东南至东
陵，广轮二十里，尽生云母。墙阶道路，炯炯如列星。井
泉溪涧，色皆纯白。乡人多寿考，无癖痼疥癣之疾”，华
深乐之。颍川陈公，天宝中与华同为谏官。公性与道
合，忽于权利，方挂冠投簪，顾华以名山之契。乾元初，
公贬清江丞，移武陵丞，华贬杭州司功，恩复左补阙。
上元中俱奉诏征公自清江至武陵，道路多虞，制书
不至。华溯江而西，次于岳阳，江山延望，日夕相顾。属
思“与高贤共饮云母之泉，躬耕墨山之下，敢违朝命，
以徇私欲。秋风露寒，洞庭微波，一闻猿声，不觉涕下。
况支离多病，年甫始衰，愿饵药扶寿，以究无生之学。
事乖志负，火爇于心。寄怀此篇，亦以书予之志也。《晨
登元石岭》，岭上寒松声。朗日风雨至，高秋天地清。山
门开古寺，石窦含纯精。洞澈净金界，夤缘流玉英。泽
滋药草茂，气染茶瓯馨。饮液尽眉寿，餐和皆体平。”琼
浆驻容发，甘露莹心灵。岱谷谢功妙，匡山徒有名。愿
言构蓬荜，荷锸引泠泠。访道出人世，招贤依福庭。此
心不能已，寤寐见吾兄。曾结颍阳契，穷年无所成。东
西同放逐，蛇豕尚纵横。江汉阻携手，天涯万里情。恩
光起憔悴，西上谒承明。秋色变红树，相思纷以盈。猿
啼巴丘戍，月上武陵城。共恨川路永，无由会友生。云
泉不可忘，何日遂躬耕。